Σε αντιπαράθεση Ευρώπη-ΗΠΑ για καταγγελίες περί κατασκοπίας
μέλη του ευρωπαϊκού κοινοβουλίου θα συναντηθούν την ερχόμενη εβδομάδα με αμερικανούς αξιωματούχους για το θέμα
Ανώτεροι γερμανοί αξιωματούχοι και μέλη του ευρωπαϊκού κοινοβουλίου ανέφεραν ότι θα μεταβούν σύντομα στην Ουάσιγκτον για να συζητήσουν με αμερικανούς αξιωματούχους καταγγελίες για κατασκοπεία των ΗΠΑ σε βάρος συμμαχικών τους χωρών. Η Γερμανία ανακοίνωσε την Παρασκευή ότι οι επικεφαλής των υπηρεσιών πληροφοριών, τόσο για το εσωτερικό, όσο και για το εξωτερικό της χώρας, θα μεταβούν σύντομα στις ΗΠΑ. Μέχρι στιγμής δεν έχει ορισθεί συγκεκριμένη ημερομηνία για την συνάντηση που θα έχουν με αξιωματούχους του Λευκού Οίκου και της Εθνικής Υπηρεσίας Ασφάλειας, η οποία κατηγορείται για παρακολουθήσεις εκατομμυρίων τηλεφωνικών και διαδικτυακών συνομιλιών. Παράλληλα, μέλη του ευρωπαϊκού κοινοβουλίου ανακοίνωσαν ότι θα συναντηθούν την ερχόμενη εβδομάδα με αμερικανούς αξιωματούχους, μετά τις κατηγορίες που έχουν διατυπωθεί ότι οι ΗΠΑ εμπλέκονται σε ένα διευρυμένο πρόγραμμα παρακολουθήσεων ευρωπαίων πολιτών και ηγετών, μεταξύ των οποίων είναι και η γερμανίδα Καγκελάριος, Άνγκελα Μέρκελ. Γερμανική εφημερίδα δημοσίευσε την Παρασκευή ρεπορτάζ, στο οποίο αναφέρεται ότι η παρακολούθηση του κινητού τηλεφώνου της κ. Μέρκελ γινόταν από την αμερικανική πρεσβεία στο Βερολίνο, που βρίσκεται σε απόσταση μόλις ενός χιλιομέτρου από την Καγκελαρία. Η εφημερίδα υποστηρίζει ότι μέσα στην πρεσβεία υπάρχει χώρος ακροάσεων που λειτουργεί υπό την Ειδική Υπηρεσία Συγκέντρωσης Πληροφοριών, η οποία είναι κοινή υπηρεσία της Εθνικής Υπηρεσίας Ασφάλειας (NSA) και της Κεντρικής Υπηρεσίας Πληροφοριών (CIA). Οι αμερικανικές επιχειρήσεις παρακολουθήσεων έχουν προκαλέσει έντονες αντιδράσεις στην Ευρώπη, όπου οι ηγέτες των περισσοτέρων χωρών είναι ισχυροί σύμμαχοι των ΗΠΑ. Η κ. Μέρκελ δήλωσε ότι η συμμαχία Ευρώπης – ΗΠΑ «μπορεί να χτιστεί μόνο με εμπιστοσύνη και γι’ αυτό η κατασκοπία μεταξύ φίλων δεν είναι αποδεκτή». Ο Πρόεδρος της Γαλλίας, Φρανσουά Ολάντ, ζήτησε εξηγήσεις από τις ΗΠΑ, τονίζοντας ότι η αμερικανική κατασκοπεία πρέπει να σταματήσει. Όπως είπε: «Ορισμένες συμπεριφορές και πρακτικές δεν μπορούν να γίνουν αποδεκτές. Δεδομένου του μεγέθους και του εύρους των παρακολουθήσεων που γίνονταν με την καθοδήγηση των αμερικανικών υπηρεσιών και μπορεί να αφορούν οποιονδήποτε, ακόμα και ηγέτες κρατών, θα πρέπει να δώσουμε ένα τέλος σε αυτές τις πρακτικές και να υπάρξουν διαβεβαιώσεις». Εντωμεταξύ, η αμερικανική εφημερίδα Washington Post, αναφέρει ότι αμερικανοί αξιωματούχοι προειδοποιούν Υπηρεσίες Πληροφοριών ξένων χωρών ότι σε έγγραφα που είχε στην κατοχή του ο πρώην υπάλληλος της NSA καταγράφεται η μυστική συνεργασία τους με την Ουάσιγκτον. Η εφημερίδα υποστηρίζει ότι τα δεκάδες χιλιάδες έγγραφα που είχε στην κατοχή του ο Έντουαρντ Σνόουντεν, περιλαμβάνουν ευαίσθητες πληροφορίες για προγράμματα κατασκοπείας σε χώρες όπως το Ιράν, η Ρωσία και η Κίνα. Η εφημερίδα αναφέρει ότι στα έγγραφα φαίνεται να υπάρχει συνεργασία με χώρες που δημοσίως δεν θεωρούνται συμμαχικές με τις ΗΠΑ.